|  |
| --- |
| бұйрығына қосымша |

**Бірыңғай сатып алу платформасын пайдалану қағидалары**

**1-тарау. Жалпы ережелер**

1. Осы Бірыңғай сатып алу платформасын пайдалану қағидалары (бұдан әрі – Қағидалар) «Мемлекеттік сатып алу туралы» Қазақстан Республикасы Заңының (бұдан әрі – Заң) 22-бабы 9) тармақшасына сәйкес әзірленді және бірыңғай сатып алу платформасын пайдалану тәртібін айқындайды.

2. Осы Қағидаларда мынадай ұғымдар пайдаланылады:

1) бірыңғай сатып алу платформасы (бұдан әрі – веб-портал) – мемлекеттік сатып алу саласындағы уәкілетті органның ақпараттық жүйесі, ол мемлекеттiк сатып алудың және «Квазимемлекеттік сектордың жекелеген субъектілерінің сатып алуы туралы» Қазақстан Республикасының Заңына (бұдан әрі – Квазимемлекеттік сектордың жекелеген субъектілерінің сатып алуы туралы заң) сәйкес жүзеге асырылатын сатып алудың электрондық көрсетілетін қызметтеріне қол жеткiзудiң бірыңғай нүктесiн ұсынады;

2) веб-порталға қатысушы – веб-порталда тіркеуден өткен тапсырыс беруші, мемлекеттік сатып алуды ұйымдастырушы және Квазимемлекеттік сектордың жекелеген субъектілерінің сатып алуы туралы заңға сәйкес жүзеге асырылатын ұйымдастырушы, мемлекеттік сатып алуды бірыңғай ұйымдастырушы, әлеуетті өнім беруші; өнім беруші;

3) веб-порталды пайдаланушы (бұдан әрі – пайдаланушы) – веб-порталға қатысушының лауазымды адамы немесе веб-порталға қатысушының өкілі;

4) жария оферта – ұсыныс жасаған тұлғаның ұсыныста көрсетілген шарттарда кез келген адаммен шарт жасасу еркі қаралатын шарттың барлық елеулі талаптарын қамтитын веб-порталын пайдалану бойынша шарт жасасу туралы ұсыныс;

5) Қазақстан Республикасының сенім білдірілген үшінші тарапы (бұдан әрі – ҚР СҮТ) — трансшекаралық өзара іс-қимыл жасау шеңберінде шетелдік электрондық цифрлық қолтаңбаның және Қазақстан Республикасының аумағында берілген электрондық цифрлық қолтаңбаның төлнұсқалығын растауды жүзеге асыратын ақпараттық жүйе;

6) құжаттың электрондық көшірмесі – төлнұсқа құжаттың түрін және ақпаратын (деректерін) электрондық-цифрлық нысанда толығымен көрсететін құжат;

7) мемлекеттік сатып алу саласындағы бірыңғай оператор (бұдан әрі   
– оператор) – мемлекеттік сатып алу саласындағы уәкілетті орган айқындаған, акцияларының (жарғылық капиталға қатысу үлестерінің) жалғыз меншiк иесi мемлекет болып табылатын заңды тұлға;

8) мемлекеттiк сатып алу саласындағы уәкiлеттi орган (бұдан әрі   
– уәкiлеттi орган) – мемлекеттiк сатып алу саласында басшылықты жүзеге асыратын орталық атқарушы орган;

9) квазимемлекеттік сектордың жекелеген субъектілері үшін электрондық сатып алу ақпараттық жүйелерінің операторлары (бұдан әрі  
– операторлар) – Квазимемлекеттік сектордың жекелеген субъектілерінің сатып алуы туралы заңның 2-бабы 26) тармақшасына сәйкес айқындалған заңды тұлғалар;

10) электрондық құжат – өзіндегі ақпарат электрондық-цифрлық нысанда ұсынылған және электрондық цифрлық қолтаңба арқылы куәландырылған құжат;

11) «Электрондық мемлекеттік сатып алу» автоматтандырылған интеграцияланған ақпараттық жүйесі (бұдан әрі - жүйе) - мемлекеттік сатып алудың электрондық қызметтеріне қол жеткізу нүктесін ұсынатын уәкілетті органның ақпараттық жүйесі;

12) электрондық цифрлық қолтаңба – электрондық цифрлық қолтаңба құралдарымен жасалған және электрондық құжаттың дұрыстығын, оның тиесілілігін және мазмұнының өзгермейтіндігін растайтын электрондық цифрлық нышандар жиынтығы;

13) электрондық цифрлық қолтаңбаның ашық кілті – кез келген тұлғаға қолжетімді және электрондық құжаттағы электрондық цифрлық қолтаңбаның төлнұсқалығын растауға арналған электрондық цифрлық нышандар дәйектілігі;

14) электрондық цифрлық қолтаңбаның жабық кілті – электрондық цифрлық қолтаңба құралдарын пайдалана отырып, электрондық цифрлық қолтаңбаны жасауға арналған электрондық цифрлық нышандар дәйектілігі.

3. Веб-порталда электрондық цифрлық қолтаңбаны пайдаланған кезде пайдаланушылар осы Қағидаларды және «Электрондық құжат және электрондық цифрлық қолтаңба туралы» Қазақстан Республикасының Заңын басшылыққа алады.

**2-тарау. Веб-порталды пайдалану тәртібі**

4. Веб-порталда жұмыс істеу және (немесе) Квазимемлекеттік сектордың жекелеген субъектілерінің сатып алуы туралы заңға сәйкес жүзеге асырылатын сатып алу мен мемлекеттік сатып алуға қатысу үшін пайдаланушылар мынадай іс-қимылдардың жиынтығын жасайды:

1) электрондық цифрлық қолтаңба сертификаттарын (ашық және жабық кілт) пайдалану мүмкіндігі үшін аппараттық-бағдарламалық қамтамасыз етуді орнатады;

2) электрондық цифрлық қолтаңба сертификаттарын (ашық және жабық кілт) алады;

3) веб-порталда тіркеу рәсімдерінен өтеді.

5. Веб-порталда Қазақстан Республикасының Ұлттық куәландырушы орталығы, сондай-ақ Еуразиялық экономикалық одаққа мүше мемлекеттердің куәландырушы орталықтары жеке және заңды тұлғалар үшін шығарған, ҚР СҮТ растаған электрондық цифрлық қолтаңба сертификаттары қолданылады.

6. Сатып алуды ұйымдастыруға және өткізуге байланысты ұсынылатын құжаттар мен мәліметтерді веб-портал пайдаланушысы электрондық құжаттар немесе құжаттардың электрондық көшірмелері түрінде орналастырады және электрондық цифрлық қолтаңбамен қол қойылады.

7. Веб-порталда барлық электрондық құжаттар мен құжаттардың электрондық көшірмелерін жасау, алу және жіберу уақыты Астана қаласының жергілікті уақыты бойынша тіркеледі.

8. Жүйеге жүктелетін файлдардың немесе файл архивтерінің мөлшері   
20 мегабайттан асқан жағдайда оларды жүйеге әрқайсысының мөлшері   
20 мегабайттан аспайтын бөліктермен жүктеу қажет.

**3-тарау. Пайдаланушыларға веб-порталды пайдалану (қол жеткізу) бойынша қызметтер көрсету тәртібі**

9. Пайдаланушыларға жарияланған мемлекеттік сатып алуларды және Квазимемлекеттік сектордың жекелеген субъектілерінің сатып алуы туралы заңына сәйкес жүзеге асырылатын сатып алулар бойынша мәліметтерді қарау үшін көрсетілетін қызметтер веб-порталды пайдалану (қол жеткізу) бойынша ақы алынбай жүзеге асырылады.

10. Пайдаланушыларға мемлекеттік сатып алуға қатысу үшін  
веб-порталды пайдалану (қол жеткізу) бойынша қызметтерді мынадай тұлғаларды қоспағанда, жария оферта және (немесе) мемлекеттік сатып алу туралы шарт негізінде (Заңға сәйкес тапсырыс берушілер мен өнім берушілер бір мезгілде айқындаған заңды тұлғалар үшін) ақылы негізде бірыңғай оператор көрсетеді:

1) Заңның 16-бабы 3-тармағының 39) тармақшасына сәйкес шарттар жасаған жағдайда Қазақстан Республикасы мүгедектігі бар адамдарының қоғамдық бірлестіктері;

2) мемлекеттік мекемелер;

3) бірыңғай оператор.

11. Пайдаланушыларға Квазимемлекеттік сектордың жекелеген субъектілерінің сатып алуы туралы заңға сәйкес жүзеге асырылатын сатып алуға қатысу үшін веб-порталды пайдалану (қол жеткізу) бойынша қызметтерді операторлар жария оферта және (немесе) сатып алу туралы шарт негізінде ақылы негізде (Квазимемлекеттік сектордың жекелеген субъектілерін сатып алу туралы заңға сәйкес тапсырыс берушілер мен өнім берушілер бір мезгілде айқындаған заңды тұлғалар үшін) көрсетеді.

12. Бірыңғай оператор мен операторлар веб-порталды пайдалану (қол жеткізу) бойынша көрсетілетін қызметтер шеңберінде мынадай функционалдығын ұсынады:

1) Квазимемлекеттік сектордың жекелеген субъектілерін сатып алу туралы заңға сәйкес жүзеге асырылатын сатып алуға және мемлекеттік сатып алуға қатысуға өтінім беру;

2) бір көзден алу тәсілімен сатып алуға қатысу туралы келісім беру;

3) баға ұсынысын ұсыну;

4) Квазимемлекеттік сектордың жекелеген субъектілерінің сатып алуы туралы заңға сәйкес жасалатын сатып алу туралы шартты және мемлекеттік сатып алу туралы шартты келісу және оған қол қою.

13. Бірыңғай оператор мен операторлар веб-порталды пайдалану (қол жеткізу) бойынша қызметтерді толық және тиісті төлем жасалған сәтке дейін тоқтата тұрады.

**4-тарау. Техникалық іркілістер туындаған жағдайда веб-порталдың жұмыс тәртібі**

14. Сатып алуға қатысуға байланысты техникалық іркілістер туындаған жағдайда, Квазимемлекеттік сектордың жекелеген субъектілерін сатып алу туралы заңға сәйкес жүзеге асырылатын пайдаланушылар мен операторлар квазимемлекеттік сектордың жекелеген субъектілерін сатып алу веб-порталдарының жұмыс қағидаларын басшылыққа алады. Ұлттық әл-ауқат қорын және Ұлттық әл-ауқат қорының ұйымдарын қоспағанда, оның ішінде веб-порталдардың жұмысында техникалық іркілістер туындаған жағдайда, Қазақстан Республикасы Қаржы министрінің 2021 жылғы 24 қарашадағы № 1216 бұйрығымен (Нормативтік құқықтық актілерді мемлекеттік тіркеу тізілімінде № 25414 болып тіркелген) бекітілген.

15. Мемлекеттік сатып алуға қатысуға байланысты техникалық іркілістер туындаған жағдайда мынадай іс-шаралар жүргізіледі:

1) пайдаланушы Байланыс орталығын 1 (бір) сағаттан кешіктірмей веб-порталда көрсетілген электрондық пошта арқылы, Астана қаласының уақыты бойынша техникалық ақау анықталған күні мен уақытын, сондай-ақ байланыс деректерін және растайтын құжаттарды скриншоттар түрінде қоса бере отырып, хабардар етеді. Техникалық ақау туралы ақпаратты электрондық пошта арқылы жіберу мүмкін болмаған жағдайда пайдаланушы Байланыс орталығын телефон арқылы бір сағаттан кешіктірмей хабардар етеді;

2) бірыңғай оператордың маманы жұмыста немесе жүйенің конфигурациясында стандартты жұмыс істеуге сәйкес келмейтін өзгерістер анықталған жағдайда, техникалық іркілістің туындаған күні мен уақытын пайдаланушылардың туындаған техникалық іркілістер туралы өтініштерін есепке алу журналында белгілейді.

Байланыс-орталығы байланыс тәсіліне байланысты (телефон, электрондық пошта арқылы) жүйенің пайдаланушыларымен өзара іс-қимылды қамтамасыз етеді:

жұмыс күндері – сағат 9.00-ден 18.30-ға дейін, түскі үзіліс сағат 13.00-ден 14.30-ға дейін, Астана қаласының уақыты бойынша.

Оператор байланыс орталығының жұмыс уақытын арттырады, оның ішінде уәкілетті органның келісімі бойынша тәулік бойы қолдауға көшуді жүзеге асырады.

16. Байланыс орталығының қызметкері пайдаланушылар мен оператор мамандарының өтініштерін есепке алу журналына тіркейді .

Егер пайдаланушының техникалық ақау туралы өтініші Астана қаласының уақыты бойынша жұмыс уақытынан тыс электрондық пошта арқылы келіп түскен жағдайда, қызметкер хабарламаны келесі жұмыс күніне тіркейді.

Есепке алу журналын оператор пайдаланушылардың өтініштерін есепке алу жөніндегі оператордың ақпараттық жүйесінде электрондық түрде жүргізеді.

17. Өтініш тіркелгеннен кейін пайдаланушылардың өтініштерін есепке алу жөніндегі оператордың ақпараттық жүйесінде бірегей сәйкестендіргіш беріледі және 1 (бір) сағат ішінде пайдаланушының электрондық поштасына жіберіледі.

18. Туындаған проблеманы талдау үшін қажетті құжаттар болмаған жағдайда бірыңғай оператордың маманы пайдаланушыдан құжаттарды сұратады.

19. Техникалық ақау туралы ақпарат болған кезде оператор жұмыс уақытында Астана қаласының уақыты бойынша ақпарат түскен сәттен бастап 1 (бір) жұмыс күні ішінде жүйенің техникалық ақау фактісінің болуын растау немесе теріске шығару мақсатында алынған ақпаратқа немесе ұсынылған материалдарға (экрандық суреттер және өзге де ұсынылған электрондық құжаттар) талдау жүргізеді.

20. Пайдаланушылардың сатып алуға қатысу мүмкіндігіне кедергі келтірмейтін техникалық ақауларды қоспағанда, өтінімдерді немесе баға ұсыныстарын қабылдау мерзімі техникалық ақауды растау немесе теріске шығару кезінде аяқталатын сатып алуды оператор техникалық ақау фактісін ықтимал растау не теріске шығару сәтіне дейін ұзартады.

21. Техникалық ақауды теріске шығарған кезде оператор Жүйенің техникалық ақауын теріске шығару туралы фактілердің болуын растағаннан кейін 2 (екі) сағат ішінде растайтын ақпаратты қоса бере отырып, техникалық ақауды теріске шығару туралы техникалық қолдауға жүгінген пайдаланушыны хабардар етеді.

**5-тарау. Жүйе жағында техникалық іркілістер расталған жағдайда бірыңғай оператордың іс-қимыл тәртібі**

22. Бірыңғай оператор техникалық ақауды растаған кезде оның сыни деңгейі белгіленеді .

23. Электрондық түрде жүргізілетін сатып алу жүйесі мен рәсімдерінің бағдарламалық-аппараттық кешенінің жұмыс істеуіне әсер ету дәрежесі бойынша техникалық ақаулар келесі сыни деңгейлерге бөлінеді:

1) төмен – сатып алу рәсімдерін жүргізуге және оларға қатысу мүмкіндігіне, шарттарды келісуге немесе қол қоюға, талқылау, шағым жіберу, хабарламалар, қарсылықтар мен қорытындылар жіберу рәсімдеріне кедергі келтірмейтін ақаулар;

2) орташа – техникалық ақаудың салдарынан бір немесе бірнеше қатысушының мемлекеттік сатып алуларға қатысу, шартты келісу немесе қол қою, талқылау, шағым беру, хабарламалар, қарсылықтар, қорытындылар жіберу мүмкіндігінен айырылуына әкеліп соққан, не бұрынғы жүйе пайдаланушыларының жұмысының нәтижесіз болуына себеп болған жағдайлар;

3) жоғары – веб-порталдың барлық пайдаланушыларында сатып алуға қатысу, келісу немесе шартқа қол қою, талқылау, өтінімдер беру, хабарламалар, қарсылықтар, қорытындылар жіберу мүмкіндігі болмаған кезде Жүйенің бір және одан да көп модульдерінің тоқтап қалуына немесе қолжетімсіздігіне әкеп соққан ақаулар және (немесе) оқиғалар.

24. Сыни деңгейі төмен техникалық ақаулар туындаған жағдайда бірыңғай оператор келесі іс-шараларды орындайды:

1) техникалық ақаудың себептерін дереу жоюға кіріседі;

2) техникалық ақау жойылғаннан кейін техникалық қолдауға жүгінген пайдаланушыны жұмыстарды жүргізудің аяқталғаны және техникалық ақау жойылғаны туралы хабардар етеді.

Сыни деңгейімен техникалық ақау жойылған жағдайда төмен сатып алу мерзімдерін ұзарту жүргізілмейді.

25. Күрделілік деңгейі орташа техникалық іркілістер туындаған жағдайда бірыңғай оператор келесі іс-шараларды орындайды:

1) оларда ұқсас техникалық іркілістер анықталған жағдайда мемлекеттік сатып алу бойынша, сондай-ақ басқа да сатып алу бойынша техникалық іркілістерді жоюға кіріседі;

2) техникалық іркіліс расталған сәттен бастап жүйенің тиісті модулінде техникалық іркіліс әсер еткен барлық аяқталатын рәсімдерді (өтінімдер мен баға ұсыныстарын қабылдауды аяқтау мерзімдерін, аукциондық сауда-саттықты өткізу мерзімдерін, жеткізуші тарапынан шарттарға қол қоюды аяқтау мерзімдерін, камералдық бақылау жүргізуді аяқтау мерзімдерін, камералдық бақылау хабарламаларын орындауды аяқтау мерзімдерін, шағымдану мерзімдерін) техникалық істен шығу;

3) техникалық іркілісті болдырмау жөніндегі ұсыныстарды көрсете отырып, техникалық іркіліс, пайда болу себебі және жою бойынша орындалған іс-шаралар, жою нәтижесі туралы уәкілетті органға жазбаша хабарлайды

26. Сыни деңгейі жоғары техникалық ақаулар туындаған жағдайда бірыңғай оператор келесі іс-шараларды орындайды:

1)туындаған техникалық ақау туралы меншік иесіне электрондық пошта және/немесе телефон арқылы дереу жазбаша түрде хабарлайды;

2) техникалық ақау расталған сәттен бастап, Жүйенің тиісті модулінде орын алған техникалық ақаумен уақыт жағынан сәйкес келген барлық аяқталуға жақын рәсімдердің (өтінімдер мен баға ұсыныстарын қабылдау мерзімдері, аукциондық сауда-саттық өткізу мерзімдері, өнім беруші тарапынан шартқа қол қою мерзімдері, камералдық бақылауды жүргізу мерзімдері, камералдық бақылау бойынша хабарламаларды орындау мерзімдері, шағымдарды, хабарламаларды, қарсылықтарды, қорытындыларды жолдау мерзімдері) мерзімі техникалық ақауды жоюға кеткен уақытқа сәйкес ұзартылатын болады;

3) техникалық ақау расталған сәттен бастап 1 (бір) сағат ішінде веб-порталдың басты бетіне техникалық ақау, оның маңыздылық деңгейі, жоспарланған жою уақыты мен күні туралы ақпаратты орналастыру арқылы пайдаланушыларды хабардар етеді, ал басты бетке ақпаратты орналастыру мүмкін болмаған жағдайда, бұл ақпаратты өзінің ресми сайты және Байланыс орталығы арқылы келіп түскен өтініштер бойынша жеткізеді.

Мұндай ақпарат өзгерген жағдайда Жүйе пайдаланушыларын қайта хабардар етеді;

4) конкурс, аукцион немесе баға ұсыныстарын сұрату тәсілдерімен сатып алуға қатысуға өтінімдерді және (немесе) баға ұсыныстарын қабылдаудың техникалық ақау уақыты мен мерзімі сәйкес келген кезде өтінімдерді және (немесе) баға ұсыныстарын қабылдаудың аяқталу уақытын ұзартады;

5) техникалық ақау уақыты мен шартты келісу немесе оған қол қою мерзімі сәйкес келген кезде әлеуетті өнім беруші шартты келісу немесе оған қол қою уақытын тиісті күндер санына, бірақ кемінде 1 (бір) күнтізбелік күнге ұзартады;

6) техникалық ақау уақыты мен шағымдарды, хабарламаларды, қарсылықтарды, қорытындыларды жіберу мерзімі сәйкес келген кезде шағымдарды, хабарламаларды, қарсылықтарды, қорытындыларды жіберу мерзімін тиісті күндер санына, бірақ кемінде күнтізбелік 1 (бір) күнге ұзартады;

7) техникалық ақау уақыты мен аукцион тәсілімен сатып алуларда аукциондық сауда-саттық кезеңін өткізу уақыты сәйкес келген кезде техникалық ақауды жою фактісі расталғаннан кейін аукциондық сауда-саттықты өткізу кезеңін келесі жұмыс күніне ұзартады.

Жүйе аукционды өткізу нәтижелері туралы хаттаманы автоматты түрде қалыптастырған жағдайда, мұндай хаттама және берілген өтінімдер жойылады;

8) өтінімдерді немесе баға ұсыныстарын қабылдау мерзімінен асатын техникалық ақау кезінде мұндай сатып алу бойынша өтінімдерді немесе баға ұсыныстарын қабылдауды бастау мерзімін проблеманы жою мерзіміне ұзартады;

9) «Баға ұсыныстарын сұрату», «Аукцион», «Конкурс» тәсілдерімен жүргізілетін сатып алуларда техникалық ақау орын алып, баға ұсыныстарын шифрдан шығару мүмкін болмаған жағдайда, егер ақау туындаған сәтте өтінімдер мен баға ұсыныстарын қабылдау мерзімі әлі аяқталмаған болса, оператор сатып алу мерзімін ақауды жою уақытына сәйкес ұзартады және әлеуетті өнім берушілерге өтінімдер мен баға ұсыныстарын қайтадан беру қажеттігі туралы хабарлайды;

10) «Баға ұсыныстарын сұрату», «Аукцион», «Конкурс» тәсілдерімен жүргізілетін сатып алуларда техникалық ақау туындап, берілген баға ұсыныстарын шифрдан шығару мүмкін болмаған жағдайда, егер өтінімдер мен баға ұсыныстарын қабылдау мерзімі аяқталған болса, оператор ақауды жою уақытына сәйкес өтінімдер мен баға ұсыныстарын қабылдау мерзімін ұзартады және әлеуетті өнім берушілерге өтінімдер мен баға ұсыныстарын қайтадан беру қажеттігі туралы хабарлайды. Төтенше жағдайлар туындаған жағдайда, оператор бұл туралы меншік иесіне дереу хабарлап, осы жағдайлар аяқталғанға дейінгі уақыт аралығында атқарылып жатқан шаралар мен аталған жағдайларды растайтын дәлелдер туралы ақпаратты ұсынуы тиіс. Мұндай жағдайларда сатып алу мерзімдерін ұзарту туралы шешімді оператор осы жағдайлар жалғасқан уақыт (күндер) санына сәйкес қабылдайды;

11) техникалық ақауды жоюға кіріседі;

12) веб-порталдың басты бетінде хабарландырулар мен лоттардың нөмірлерін көрсете отырып, техникалық ақауларды жоюдың нақты күні мен уақыты, сатып алуды ұзарту фактісі туралы ақпаратты орналастыра отырып, пайдаланушыларға техникалық ақауларды жою туралы қайта хабарлайды;

13) 1 (бір) жұмыс күні ішінде меншік иесіне техникалық ақауды болдырмау жөніндегі ұсыныстарды көрсете отырып, техникалық ақау, жою жөніндегі іс-шаралардың туындау себебі және орындалған іс-шаралар, жою нәтижесі, сатып алуды ұзарту фактісі туралы жазбаша хабарлайды.

27. Жүйенің техникалық ақауының туындауына және оны көрсетілген себеппен мемлекеттік сатып алуға жосықсыз қатысушылардың тізіліміне енгізуге байланысты әлеуетті өнім берушінің шартқа қол қоюы мүмкін болмаған жағдайда, бірыңғай оператор шартқа қол қою кезеңінде оның туындағанын растау кезінде техникалық ақаудың салдарын жояды.

Бірыңғай оператор әлеуетті өнім берушіге 1 (бір) күнтізбелік күн ішінде шартқа қол қою үшін функционал ұсынады. Тапсырыс беруші шарт жобасын екінші жеңімпазға жіберген жағдайда оператор екінші жеңімпазға жіберілген шарт жобасын жояды.

Бұл ретте бірыңғай оператор уәкілетті органға жүйенің техникалық ақауының туындауына байланысты жасалған іс-әрекеттер туралы хабарлайды.

28. Пайдаланушы жүйедегі техникалық ақауға байланысты конкурстық (аукциондық) құжаттама жобасын талқылау кезеңінде сұрақтар беру мүмкіндігінің жоқтығы туралы жүгінген жағдайда, бірыңғай оператор техникалық ақауды растау кезінде конкурстық құжаттама жобасын талқылау мерзімін күнтізбелік 1 (бір) күнге ұзартады.

29. Бірыңғай оператордың өз күшімен жою мүмкін емес жүйенің жұмысында ақаулар болған жағдайда, бірыңғай оператор меншік иесінің келісімімен бағдарламалық және аппараттық қамтамасыз ету бойынша тиісті жоғары білікті мамандарды тартады.

**6-тарау. Бірыңғай оператордың жоспарлы-профилактикалық жұмыстарды жүргізуі кезіндегі жүйенің жұмыс тәртібі**

30. Жүйеде техникалық және профилактикалық жұмыстарды жүргізу веб-порталда бекітілген және жарияланған уәкілетті органмен келісілген жүйеде техникалық және профилактикалық жұмыстарды жүргізу жөніндегі жұмыс жоспары негізінде жүзеге асырылады.

31. Жүйенің техникалық және профилактикалық жұмыстары жүргізілген жағдайда бірыңғай оператор жүйенің пайдаланушыларын техникалық және профилактикалық жұмыстар жүргізілгенге дейін күнтізбелік 2 (екі) күннен кешіктірмей хабардар етеді. Бұл ретте, өтінімдерді немесе баға ұсыныстарын немесе өтінімдерге толықтыруларды қабылдаудың аяқталу мерзімдерін, ашу, рұқсат беру және сатып алу бойынша қорытындыларды шығару рәсімдерін, сондай-ақ веб-порталда келісу және шарттарға қол қою мерзімдері профилактикалық жұмыстарды жүргізу күндеріне сәйкес келетін мерзімдерді бірыңғай оператор техникалық және профилактикалық жұмыстарды жүргізу мерзімін ескере отырып ауыстырады.

**7-тарау. Техникалық іркіліс туындаған жағдайда бірыңғай оператордың уәкілетті органмен жүйенің жұмысы мәселелері бойынша өзара іс-қимыл жасау тәртібі**

32. Техникалық ақаудың пайда болуы туралы ақпарат түскен кезде бірыңғай оператор «орта» және «жоғары» сыни деңгейлерімен техникалық ақауды растау мақсатында ақпараттандыру, ақпараттық қауіпсіздікті қамтамасыз ету мәселелеріне жауапты меншік иесінің құрылымдық бөлімшесін туындаған техникалық ақау туралы электрондық пошта және телефон арқылы жазбаша хабардар етеді.

33. Бірыңғай оператор күн сайын алдыңғы күннің техникалық ақауларына талдау жүргізеді және оларды мүмкіндігінше тез жоюды қамтамасыз етеді.

34. Бірыңғай оператор жыл сайын уәкілетті органға:

пайда болған техникалық іркілістер туралы пайдаланушылардың өтініштерін есепке алу журналынан жауапты тұлғалар қол қойған үзінді көшірме;

техникалық іркілістердің туындау себептері, жою бойынша орындалған іс-шаралар, жою нәтижелері туралы ақпаратты, техникалық іркілістерге жол бермеу жөніндегі ұсыныстарды қамтиды.

35. Уәкілетті орган ұсынылған ақпаратты қарайды және техникалық іркілістерді жою және оларға жол бермеу жөніндегі ұсынымдарды қалыптастырады.

36. Уәкілетті органға жеке және заңды тұлғалардан мемлекеттік сатып алуға қатысу барысында туындаған жүйенің техникалық іркілістері туралы жазбаша өтініштер келіп түскен жағдайда, меншік иесі операторға келіп түскен өтініштің көшірмесін қоса бере отырып, қарауға хат жолдайды.

37. Бірыңғай оператор реакцияның белгіленген мерзімдеріне сәйкес туындаған техникалық іркілістің басымдығын (егер олар болған жағдайда), техникалық іркіліс фактісін растау кезінде пайда болу себептерін және жою мерзімдерін жіктей отырып, туындаған инцидент туралы ақпарат береді.